

VLADA REPUBLIKE HRVATSKE

Zagreb, 10. prosinca 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ured potpredsjednika Vlade Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osnivanju Savjeta za ljudska prava |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 24. stavaka 1. i 3. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), Vlada Republike Hrvatske je na sjednici održanoj \_\_\_\_\_\_\_\_\_\_ 2021. donijela

**O D L U K U**

**o osnivanju Savjeta za ljudska prava**

**I.**

Ovom Odlukom osniva se Savjet za ljudska prava (u daljnjem tekstu: Savjet), određuju se zadaće i sastav Savjeta, te uređuju druga pitanja iz djelokruga rada Savjeta.

**II.**

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

**III.**

Savjet je međuresorno i savjetodavno tijelo Vlade Republike Hrvatske za pitanja ljudskih prava.

Zadaće Savjeta su:

* sudjelovanje u kontinuiranom praćenju i analizi javnih politika koje se odnose i/ili utječu na razvoj ljudskih prava u Republici Hrvatskoj
* sudjelovanje u davanju mišljenja Vladi Republike Hrvatske o nacrtima propisa koji se odnose i/ili utječu na stanje ljudskih prava u Republici Hrvatskoj i predlaganje Vladi Republike Hrvatske mjera za rješavanje određenih problema, te mjera za poboljšanje stanja ljudskih prava
* sudjelovanje u programiranju i utvrđivanju prioriteta za korištenje fondova Europske unije koji su otvoreni za Republiku Hrvatsku u području zaštite ljudskih prava, kao i ostalih fondova Europske unije koji mogu uključivati i ljudska prava ili imati utjecaja na njihovo ostvarivanje
* praćenje provedbe Nacionalnog plana zaštite i promicanja ljudskih prava i suzbijanja diskriminacije
* razmatranje izvještaja i periodičnih izvješća međunarodnih organizacija o stanju ljudskih prava u Republici Hrvatskoj
* praćenje primjene međunarodnih instrumenata koji se odnose na područje zaštite i promicanje ljudskih prava i proučavanje iskustava drugih zemalja u ostvarivanju ljudskih prava
* predlaganje Vladi Republike Hrvatske osnivanja privremenih pomoćnih tijela, *ad hoc* radnih skupina, radi obrade pojedinih tema od nacionalne važnosti ili rješavanja pojedinih pitanja iz područja ljudskih prava
* suradnja s nacionalnim odborima i povjerenstvima za pojedina područja ljudskih prava, tijelima za ljudska prava Hrvatskoga sabora, pučkim pravobraniteljem i ostalim opunomoćenicima Hrvatskoga sabora za promicanje i zaštitu ljudskih prava i temeljnih sloboda te udrugama za zaštitu i promicanje ljudskih prava registriranim u Republici Hrvatskoj
* suradnja sa županijskim koordinacijama za ljudska prava i Koordinacijom za ljudska prava Grada Zagreba.

**IV.**

Savjet čine:

* potpredsjednik Vlade Republike Hrvatske nadležan za ljudska prava, predsjednik Savjeta
* predstavnik Ministarstva pravosuđa i uprave
* predstavnik Ministarstva rada, mirovinskoga sustava, obitelji i socijalne politike
* predstavnik Ministarstva znanosti i obrazovanja
* predstavnik Ministarstva kulture i medija
* predstavnik Ministarstva zdravstva
* predstavnik Ministarstva gospodarstva i održivog razvoja
* predstavnik Ministarstva unutarnjih poslova
* predstavnik Ministarstva vanjskih i europskih poslova
* predstavnik Ureda predsjednika Vlade Republike Hrvatske
* predstavnik Ureda potpredsjednika Vlade Republike Hrvatske
* predstavnik Ureda za ljudska prava i prava nacionalnih manjina
* predstavnik Ureda za ravnopravnost spolova
* predstavnik Ureda zastupnika Republike Hrvatske pred Europskim sudom za ljudska prava
* predstavnik Ureda za udruge
* tri predstavnika udruga i drugih organizacija civilnoga društva koje su posvećene razvoju i promicanju ljudskih prava u Republici Hrvatskoj.

Svaki član Savjeta ima svoga zamjenika koji ga mijenja u slučaju odsutnosti odnosno spriječenosti.

Po potrebi, na poziv predsjednika Savjeta, u radu Savjeta mogu sudjelovati i predstavnici drugih nadležnih tijela i institucija, te stručnjaci iz pojedinih područja vezanih za ljudska prava, bez prava glasa.

**V.**

Predsjednika, članove i zamjenike članova Savjeta imenuje Vlada Republike Hrvatske na razdoblje od tri godine.

Članovi Savjeta iz tijela državne uprave i ureda Vlade Republike Hrvatske su predstavnici na razini državnog tajnika ili rukovodećeg državnog službenika, a zamjenici članova u rangu načelnika sektora, koji se imenuju na prijedlog čelnika tih tijela.

Predstavnici udruga i drugih organizacija civilnoga društva biraju se na temelju javnog poziva putem Savjeta za razvoj civilnoga društva.

Zadužuju se tijela državne uprave i uredi Vlade Republike Hrvatske iz točke IV. stavka 1. ove Odluke da, u roku od 15 dana od dana donošenja ove Odluke, Uredu potpredsjednika Vlade Republike Hrvatske dostave prijedloge za članove i zamjenike članova, radi upućivanja u proceduru imenovanja.

**VI.**

Savjet se sastaje po potrebi, a najmanje jednom u šest mjeseci.

Sjednice Savjeta saziva predsjednik Savjeta.

Savjet Poslovnikom detaljnije propisuje način svoga rada.

**VII.**

Savjet podnosi izvješće o svome radu Vladi Republike Hrvatske na kraju mandata.

**VIII.**

Članovi i zamjenici članova Savjeta ne primaju naknadu za rad u Savjetu.

Članovi i zamjenici članova Savjeta koji nisu zaposlenici tijela državne uprave i ureda Vlade Republike Hrvatske, javnih ustanova i drugih pravnih osoba koje se prvenstveno financiraju iz sredstava državnog proračuna imaju pravo na naknadu troškova nastalih sudjelovanjem u aktivnostima Savjeta.

**IX.**

Stručne i administrativne poslove za rad Savjeta obavlja Ured za ljudska prava i prava nacionalnih manjina.

**X.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Od 2000. do 2012., kao međuresorno tijelo Vlade Republike Hrvatske, djelovalo je Povjerenstvo Vlade Republike Hrvatske za ljudska prava. U kontekstu izazova vezanih za tranzicijski period po svršetku Domovinskog rata te demokratsku konsolidaciju hrvatskog pravnog i političkog poretka, a zatim pristupnih pregovora Republike Hrvatske i Europske unije, uspostava Povjerenstva imala je dvojaku funkciju. S jedne strane ono je predstavljalo snažnu simboličku predanost Vlade Republike Hrvatske promidžbi i zaštiti ljudskih prava, dok je s druge strane osiguravalo vrijedan i konstruktivan okvir za uspostavu dijaloga među različitim dionicima sustava, a u svrhu praćenja, vrednovanja i unaprjeđenja sustava zaštite ljudskih prava u Republici Hrvatskoj.

Inicijativa za osnivanje Savjeta za ljudska prava, naslanja se na političku tradiciju postojanja posebnog međuresornog tijela koje bi Vladi Republici Hrvatske pomoglo u nastojanjima da što konstruktivnije i efikasnije prepozna te reagira na nove izazove ljudskim pravima, kako na nacionalnoj tako i na globalnoj razini. Razorni potresi koji su pogodili Grad Zagreb i Zagrebačku, Sisačko-moslavačku, Karlovačku i Krapinsko-zagorsku županiju, kao i posljedice krize uzrokovane pandemijom bolesti COVID-19, pred hrvatsko društvo postavljaju nove izazove u poštivanju ljudskih prava, ali i ponovno otvaraju neka pitanja koja su se smatrala apsolviranima u konsolidiranim parlamentarnim demokracijama. Izazovi poput migracijske krize, rasta popularnosti radikalnih političkih projekata i pokreta, kao i ekspanzije govora mržnje, lažnih vijesti i teorija zavjera u javnom prostoru, zahtijevaju snažnu predanost Vlade Republike Hrvatske promidžbi ljudskih prava i zaštiti najranjivijih društvenih skupina. Stoga, osnivanje Savjeta za ljudska prava predstavlja važan operativni doprinos provedbi ovih ciljeva, kao i snažan simbolički izraz predanosti Vlade Republike Hrvatske zaštiti ljudskih prava.

Prijedlogom odluke osniva se Savjet za ljudska prava, određuju se zadaće i sastav Savjeta, te uređuju druga pitanja iz djelokruga rada Savjeta.